WIC MI 127
Jutero Yesu ibang’ Pilato
MATAYO 27:1-11 MARKO 15:1 LUKA 22:66–23:3 YOHANA 18:28-35
DILO MI SANEDRINI UCOKO PIDO KUGWENO
YUDA ISKARIOTE UMITO DEYERE
JUORO YESU IBANG’ PILATO KARA JUPOK LEMBE I WIE
Kinde ma Petro ubekwero Yesu wang’ mir adege, nwang’u dong’ piny udhingo lero. Dhanu m’ucokiri i dilo mi Sanedrini de dong’ gidaru pido migi marac ma gicoko man gilal. Kinde ma piny uru kugweno mi ceng’ kas’abic, gicokiri kendo, copere pilembe gibemito junen nia pido marac ma gitimo ku diewor utie lembe ma kakare. E jukelo Yesu i wang’gi.
Gigam gipenjo Yesu kendo kumae: “Tek in i Kristu wac iwa.” Yesu udwoko igi kumae: “Tek awacu iwu, wubiyio ngo: man tek apenjowu, wubiloko lembe ngo.” Re Yesu unyutho igi ku tegocwinye nia etie ng’atu ma jular juyero pire i Daniel 7:13, ewacu kumae: “Ento ugambre kawono Wod dhanu bijany yo ku cing’ ma yor acwic mi tego pa Mungu.”—Luka 22:67-69; Matayo 26:63.
Gipenje kendo kumae: “Ka kumeno in i Wod Mungu?” Yesu udwoko igi kumae: “Wuwacu nia an a en.” Wec maeno umondo tap i lembe ma gilar ging’olo iwang’e nia eromo ku tho, pilembe eyero lembacidi ikum Mungu. Pieno giyero kumae: “Can jumulembe mange negowa nedi?” (Luka 22:70, 71; Marko 14:64) E gitwio Yesu man gitere ibang’ Pontio Pilato ma jabim mi Roma.
Copere Yuda Iskariote uneno kinde ma jubetero Yesu ibang’ Pilato. Saa m’enyang’ nia judaru ng’olo lembe rac iwi Yesu, cwinye ung’abere man wie uthum. Re kakare nilokere ibang’ Mungu man niyewo dubo pare i andha, Yuda uringo kara edwok sente 30 mi mola ma tar m’egamu. Ewok eyero ni julam ma dongo kumae: “Adubo kum acibo rimo m’umbe dubo.” Re gidwoko ire ma kisa mbe kumae: “En e ang’o iwa? cung i dhoge!”—Matayo 27:4.
Yuda ucidh ubayu sente 30 mi mola ma tarne i hekalu; man m’umedo lembe marac m’etimo, emito bende edeyere. Kinde ma Yuda ubemito deyere, ve nia jangyen m’etwio thol ikume ugam uyec, e erwadu ie ung’eny dra iwi cana.—Tic mi Jukwenda 1:17, 18.
Saa ma jutero Yesu i pacu pa Pontio Pilato nwang’u fodi piny ubelero alera. Re Juyahudi m’utere kuca giceriri woko. Giparu nia ka gimondo i pacu pa Pilato ma tie ngo Jayahudi, gibicido. Eno copo cerogi ku camu cam urwonde i nindo 15 mi Nisan, ma tie ceng’ ma kwong’a mir agba mi Kwen ma thobi mbe i ie; agba maeno tie thenge acel ma zoo mi saa mi Kadhukuwijo.
E Pilato wok ibang’gi man epenjogi kumae: “Wukelo adote ang’o kum ng’atuni?” Gidwoko lembe kumae: “Tek ng’atuni jadub lembe ngo, kuno di jukele ngo i beng’i.” Saa moko nyo Pilato uparu nia gibemito roye i lembe migi, pieno eyero kumae: “Wugame wun, wupok lembe i wie calku cik mu.” Juyahudi ugam uyero wec ma e, m’unyutho nia andha gimito juneg Yesu: “Cik uyio iwa ngo ya waneg ng’atu moko.”—Yohana 18:29-31.
Tek ginego Yesu i nindo mir agba mi Kadhukuwijo, eno copo nyayu yakini ikind dhanu. Pieno ka giloko nia Yesu ujai ikum bimobim mi Roma, eno copo cwalu Juroma ninego Yesu, pilembe cik mi Roma uyio igi nek pa ng’atu ma kumeno; bende, Juyahudi maeno ginwang’u nia ka gitimo kumeno, dhanu copo paru nia tie ngo gin re ma ginego Yesu.
Judong dini giyero ngo ni Pilato nia gipoko lembe iwi Yesu pilembe eyero lembacidi ikum Mungu. Kawoni giwodho adote ma tung’, giwacu kumae: ‘Wanwang’u ng’atu maeni ubetimo lembe ma e: [1] eberoco thek mwa, [2] ebekwero ya ku jumi ajok ni Kaisari man, [3] ewacu de nia en e m’e Kristu m’ubimo.’—Luka 23:2.
Calu ma Pilato re m’utie jadit mi Roma, cwinye copo dieng’ pi wec ma jubeyero nia Yesu ubekethere gire ni ubimo. Pilato ugam udok kendo i kabedo pare man elwong’o Yesu ibang’e, epenje kumae: “In i Ubimo mi Juyahudi?” I ayi mange jucopo yero nia epenjo kumae: ‘Nyo andha ituro cik mi ng’om mi Roma m’ikethiri ko in giri ni Ubimo, m’ijai ko ni Kaisari?’ Saa moko nyo Yesu umito ekenyang’ ikum lembe ma Pilato udaru winjo ku nyinge, pieno epenje kumae: “Iwacu lembuni giri kadi jumange yero pira iri?”—Yohana 18:33, 34.
Pilato ugam udwoko wec m’unyutho nia eng’eyo ngo lembe moko iwi Yesu, re ebemito eng’ei, eyero kumae: “An a Jayahudi?” Man emedo wec ma e: “Thek mu giwu ku julam ma dongo gikeli i bang’a: itimo ang’o?”—Yohana 18:35.
Saa ma Yesu ubedwoko lembe ni Pilato, eketho peko iwi Ker, man ma jiji mbe lembe m’eyerone uwang’u i Pilato lii.
nus_Latn nya_Latn kin_Latn pag_Latn kon_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn